
ABSTRACT


State membre ale Uniunii Europene depun eforturi considerabile pentru a elabora şi testa măsuri de politică menite să combată munca nedeclarată întrucât aceasta este una din problemele de interes comun în domeniul ocupării forţei de muncă şi poate avea un impact semnificativ asupra finanţelor publice, ca urmare a pierderilor înregistrate în materie de contribuţii fiscale şi sociale. 


Deşi există o serie de tentative de a descrie setul de măsuri aplicate în diferite ţări, se constată că nu există o „bancă de date” care să identifice în mod expres măsurile care s-au dovedit a fi cele mai eficiente. Pentru a putea înţelege diversitatea practicilor aplicate în prezent în fiecare stat, s-a utilizat o tipologie a posibilelor abordări şi măsuri de politică existente. S-a realizat astfel o distincţie între două mari abordări de politică: o abordare de disuasiune, prin care se încearcă identificarea şi pedepsirea neconformităţilor, şi o abordare care se axează pe încurajarea pozitivă a conformităţii. 

Principala constatare este că, la nivelul ţărilor studiate, abordarea de disuasiune a fost, în mod tradiţional, adoptată într-un efort de a spori probabilitatea efectivă sau percepută de identificare şi penalizare. Cu toate acestea, pe parcursul ultimilor ani, s-a înregistrat o creştere evidentă a utilizării unei abordări favorizante, cu măsuri prin care se încearcă mai degrabă facilitarea oficializării şi nu pedepsirea ocupării neoficiale a forţei de muncă. Acestea includ: măsuri preventive pentru a împiedica neconformitatea încă din fază incipientă; măsuri de stimulare care încurajează lucrătorii nedeclaraţi să se transfere în domeniul declarat; măsuri de încurajare a respectării eticii fiscale. În pofida acestor măsuri, până în prezent, procesul de asumare a iniţiativelor de creare a unui angajament faţă de „etica fiscală” a fost relativ lent.
· Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. Introducere


I.1
Sectorul construcţiilor în spaţiul european 

Sectorul construcţiilor este angajatorul industrial principal în Europa, reprezentând 7,5% din totalul  forţei de muncă ocupată şi 28,1% din forţa de muncă ocupată în sectorul industrial
.

Sectorul european al construcţiilor cuprinde aproximativ 1,9 milioane de firme de construcţii, din care 97% au mai puţin de 20 de muncitori şi 93% mai puţin de 10. Aproximativ 11 milioane de persoane sunt direct angajate în sectorul european al construcţiilor.

Ocuparea forţei de muncă în acest sector are un efect multiplicator foarte puternic asupra forţei de muncă în ansamblu; un loc de muncă în industria construcţiilor generează două noi locuri de muncă în economia generală
. Prin urmare, o politică eficientă a ocupării forţei de muncă în sectorul construcţiilor are un impact pozitiv asupra ocupării forţei de muncă în general.


Comparativ cu alte activităţi industriale, sectorul construcţiilor este de departe cel mai intensiv sector industrial – reclamă folosirea de numeroase resurse de forţă de muncă. Aproximativ 50% din cifra de afaceri este realizată prin muncă lucrătorilor. Din acest motiv, forţa de muncă a firmelor de construcţii constituie pârghia economică principală de supravieţuire, în viitor, a sectorului. Productivitatea forţei de muncă  determină,  în mare măsură, competitivitatea întreprinderilor de construcţii.

În mod tradiţional, muncitorii din construcţii sunt un grup extrem de vulnerabil în competiţia acerbă dintre firmele de construcţii. Gradul înalt de competitivitate în sectorul construcţiilor se manifestă, printre altele, în presiunea puternică de scădere continuă a preţurilor şi tarifelor în acest domeniu. Un efect direct al acestei competiţii este numărul mare al falimentelor. Această stare implică şi a tendinţă, mai accentuată în acest domeniu,  de apelare la unele practici "frauduloase". La aceasta se adaugă, adesea, lipsa de "calitate", de "expertiză" şi de "potenţial de supravieţuire" al multor firme de construcţii. În unele subsectoare potenţialul financiar precar al firmelor are un impact major (în special în subsectorul construcţiei de clădiri comerciale şi industriale).

I.2. 
Munca nedeclarată în Uniunea Europeană


Rezultatele unui Eurobarometru special privind munca nedeclarată în UE, realizat, în 2008, de Fundaţia Europeană pentru Îmbunătăţirea Condiţiilor de Muncă şi de Viaţă, arată că aproximativ 5% din eşantionul intervievat în UE27 efectua muncii nedeclarate în cele 12 luni anterioare investigaţiei sociologice. Cu toate acestea, în unele ţări rata de participare la munca nedeclarată este mult mai mare, inclusiv în Danemarca (18%), Letonia (15%), Olanda (13%), Estonia (11%) şi Suedia (10%). Acest lucru nu înseamnă că dimensiunea economiei nedeclarate este în mod necesar mai mare în aceste ţări. În timp ce lucrătorii nedeclaraţi participau la această formă de muncă, pe întreg teritoriul UE, cu o medie de aproximativ 200 de ore in timpul celor 12 luni, muncitorii  nedeclaraţi din Europa de Sud lucrau o medie de 350 de ore, cei din Europa  Centrală şi de Est 330 ore, 110 ore cei din Europa continentală şi 60 de ore cei din  ţările nordice. Astfel, deşi o proporţie mai mică a populaţiei din Europa de Sud participă la munca nedeclarată, ei lucrează mai multe ore în acest sector decât cei din ţările cu rate de participare mai mari - cum ar fi Olanda, unde munca nedeclarată pare să fie compusă din activităţi de dimensiuni mai mici şi fragmentate, inclusiv baby-sitting sau munci de tot felul. Acest lucru se reflectă în faptul că, deşi venitul mediu anual din munca nedeclarată este de  164 € per persoană şi un muncitor pe teritoriul UE câştigă în medie  din munca nedeclarată 3.294 € într-un an, această situaţie se prezintă diferit în anumite zone geografice: de exemplu, un număr mare de muncitori nedeclaraţi din Europa Centrală şi de Est şi din Europa de Sud câştigă peste media UE în sectorul muncii nedeclarate, în timp ce muncitorii din ţările continentale şi nordice câştiga de multe ori sub această medie. 

II. Munca nedeclarată – ”munca la negru” – prezentare generală

II.1. Definiţie. Munca nedeclarată reprezintă una din cele mai pregnante probleme din domeniul relaţiilor de muncă. Conceptul de muncă nedeclarată (cunoscută şi sub denumirea de muncă la negru) reprezintă acea activitate prestată de un salariat pentru şi sub autoritatea unui angajator, persoană fizică sau juridică, fără a fi respectate prevederile legale în vigoare privind încheierea, executarea, modificarea, suspendarea şi încetarea contractului individual de muncă
.


În România, ca şi în celelalte state  membre UE, munca fără forme legale, prin natura sa, este foarte greu de stabilit cu exactitate, astfel încât dimensiunea acestui fenomen poate fi doar estimată.


Munca nedeclarată are efecte negative, pe termen scurt dar mai ales pe termen lung, atât pentru individ cât şi pentru societate, precum şi pentru bugetul de stat, existând o relaţie de interdependenţă între plata contribuţiilor şi impozitelor şi accesul la drepturile de asigurări sociale şi alte măsuri de protecţie socială.


Principala cauză a perpetuării acestui fenomen o constituie avantajul financiar imediat, obţinut atât de angajator cât şi de salariat, generat de sustragerea de la plata impozitelor şi a contribuţiilor sociale.


II.2. Forme de manifestare


Cele mai des întâlnite forme sub care se manifestă munca nedeclarată sunt:

- înţelegerea dintre angajator şi salariat în baza căreia acesta din urmă acceptă să presteze munca fără semnarea unui contract individual de muncă, fapt care îl privează de drepturile şi obligaţiile ce decurg din lege ;

- neîncheierea contractului individual de muncă pentru perioada de probă;


- utilizarea de către persoanele fizice a unui personal casnic pentru efectuarea unor servicii şi lucrări în gospodăriile individuale, fără încheierea unui contract individual de muncă;


- folosirea în mod ilegal a forţei de muncă zilieră sau sezonieră (zilieri, ucenici etc.).


Potrivit clasificării Federaţiei Europene a Muncitorilor din Construcţii şi din Industria Lemnului, în sectorul construcţiilor, se disting patru categorii de "munca nedeclarată":

(a) "munca nedeclarată ocazională" - este munca cu un caracter accidental sau suplimentar, la intervale neregulate. În sectorul construcţiilor această formă de muncă este, de departe, cea mai cunoscută şi cea mai răspândită formă de "munca la negru". Aceasta se referă, în general, la activităţi la scară mică, de reparaţii, întreţinere şi supraveghere, de exemplu, în domeniul lucrărilor particulare de renovare. In cele mai multe cazuri, activitatea este efectuată de către persoane care au o anumită relaţie cu beneficiarul şi în afara orelor normale de lucru ale postului, de exemplu, seara, la sfârşitul de săptămână sau în zilele de sărbătoare.

O problemă care apare frecvent în cazul "muncii ocazionale la negru " este dificultatea realizării unei demarcaţii clare între "serviciile între prieteni" şi "munca la negru". Atunci când lucrarea presupune o remunerare a muncii mai mare decât cheltuieli totale ocazionate de deplasarea lucrătorilor, de achiziţionarea de echipamente, materiale, etc., aceasta este, fără îndoială, un caz de muncă nedeclarată, indiferent de relaţia dintre beneficiar şi "muncitor la negru".


(b) "muncă nedeclarată structurată" apare atunci când un "muncitor la negru" are un contract de muncă, cu normă întreagă, legal recunoscut, în care au fost îndeplinite toate obligaţiile legale  şi, în plus, efectuează periodic lucrări suplimentare pentru care este remunerat prin mijloace ilegale, fără respectarea obligaţiilor fiscale şi cele privind asigurările sociale. Este demn de menţionat  faptul că "munca nedeclarată structurată" apare mai frecvent în anumite subsectoare ale sectorului construcţiilor precum cele specializate în lucrări de întreţinere industrială (izolare industrială, vopsirea spaţiilor industriale, îndepărtarea de materiale de azbest, ...), în lucrări de demolare şi de renovare în sectorul privat (în special, dar nu exclusiv, munca la lucrările de interior, cum ar fi zugrăveli, tapetarea pereţilor, lucrări la instalaţiile electrice, la instalaţiile sanitare). 

(c) "muncă nedeclarată organizată" apare atunci când un "muncitor la negru" nu are un contract de muncă, cu normă întreagă, legal recunoscut în care au fost îndeplinite toate obligaţiile legale  şi, în plus, efectuează periodic lucrări suplimentare pentru care este remunerat prin mijloace ilegale, fără respectarea obligaţiilor fiscale şi cele privind asigurările sociale.
În această categorie a "muncii nedeclarate", se încearcă să se dea o nuanţă de legalitate prin implicarea unor organisme legale în scopul de a se obţine un contract licit de muncă cu normă întreagă. Regretabil, în mai multe state  există o paletă foarte largă de posibilităţi în acest sens. Sindicatele naţionale din construcţii şi inspectoratele vin în mod curent cu noi tehnici pentru facilitarea acestui obiectiv, cu ajutorul unor mijloace organizate, încercându-se evitarea respectării integrale sau parţiale a normelor legale, a regulamentelor, sau a prevederilor contractuale privind obligaţiile fiscale, de asigurări sociale. În concret, sunt folosite, printre altele, următoarele practici:

 ( Lucrători temporari sunt angajaţi în construcţii, fără respectarea condiţiilor de încadrare în muncă aplicabile în sectorul construcţiilor;

( Lucrători sunt angajaţi în construcţii de către o companie care nu aparţine sferei de competenţă a sectorului construcţiilor: de exemplu, din sectorul prelucrării metalelor, al horticulturii, etc. ; 

 ( Lucrători care sunt angajaţi ca "lucrători independenţi" - PFA, dar în realitate îşi desfăşoară activitatea în calitate de subordonat - aşa-numiţii " falşi lucrători independenţi ";

 ( Lucrători care au un contract de muncă cu jumătate de normă sunt angajaţi cu normă întreagă, fără a se respecta obligaţiile legale, de reglementare sau contractuale;

 ( Lucrători care desfăşoară o activitate calificată, dar au un contract de muncă care prevede un salariu mai mic decât cel legal, diferenţa fiind acordată prin plăţi "nedeclarate";

 ( Lucrători care posedă certificate sau diplome false pentru efectuarea unor ocupaţii care necesită  certificarea calificării;

 ( Persoane care beneficiază de anumite forme de asistenţă socială (şomeri, persoane cu handicap, pensionari) care lucrează "nedeclarat" în timpul lor liber.


(d) "muncă nedeclarată cu implicaţii penale". Această formă de "munca la negru" se manifestă întotdeauna în conexiune cu alte încălcări grave ale dreptului penal. Cazurile cele mai des întâlnite sunt încălcările normelor de securitate a muncii, de sănătate publică, a legislaţiei privind mediul înconjurător, a normelor de reglementare a afacerilor. În unele cazuri, extrem de grave, acestea cuprind chiar trafic de fiinţe umane. Astfel, "munca nedeclarată cu implicaţii penale" poate fi considerată drept "sclavie a secolului 21". O caracteristică importantă a "muncii nedeclarate cu implicaţii penale" este prejudiciul adus integrităţii lucrătorilor sau mediului înconjurător. În cazul acestui tip de muncă nedeclarată principalii responsabili operează adesea din  spatele „scenei”, uneori din străinătate. 

Studiile  Federaţiei Europene a Muncitorilor din Construcţii şi din Industria Lemnului pun în evidenţă faptul că  apar noi manifestări de "muncă nedeclarată cu implicaţii penale", că se înmulţesc cazurile de  lucrătorii cu un statut juridic  ilegal,  de exemplu, solicitanţii fictivi de azil. Această formă de munca nedeclarată este organizată de către lanţuri de contractanţi şi/sau beneficiari corupţi. În marea majoritatea a cazurilor, "lucrătorii nedeclaraţi" sunt mai degrabă victime decât făptuitori. Pentru că aceşti lucrători duc o existenţă clandestină şi vorbesc foarte rar limba locală, ei sunt un
grup extrem de vulnerabil. Situaţiile extreme care implică intimidare, sechestrarea sau distrugerea paşapoartelor sunt tot mai frecvente. În multe cazuri, "muncă nedeclarată cu implicaţii penale" este folosită la lucrări de construcţii periculoase care implică condiţii foarte stricte, cum ar fi în operaţiunile de îndepărtare a azbestului, lucrul cu materiale poluate, activitatea desfăşurată la mari înălţimi sau la mari adâncimi, sau la temperaturi ridicate. Un exemplu tipic de astfel de muncă este ocuparea forţei de muncă a persoanelor care au intrat în ţară în mod legal pe baza unei vize turistice (pe termen lung). În multe cazuri, aceste persoane se întorc în ţara lor de origine odată ce viza a expirat, doar pentru a reveni ulterior. Un grup mai mic aleg să rămână în ţară ilegal şi să continue activitatea după ce perioada de viză a expirat. O evoluţie extrem de deranjantă este că organizatorii de "muncă nedeclarată cu implicaţii penale" fac mari eforturi pentru „legalizarea” statutului juridic al acestor muncitori,  de exemplu, prin înfiinţarea de companii fictive, care folosesc serviciile agenţiilor de ocuparea forţei de muncă, etc. În cadrul UE se manifestă, de asemenea, o creştere considerabilă a fenomenului de "munca nedeclarată cu implicaţii penale" prin aranjamente de folosire, în mod abuziv, a facilităţilor de cooperare transfrontalieră. 

II.3. Cauze generatoare de muncă nedeclarată

Cauzele identificate ca generatoare de situaţii de muncă fără forme legale sunt diverse:


- nivelul ridicat atât al impozitelor, cât şi al contribuţiilor;


- mentalitatea unor angajatori, care vizează prin toate mijloacele posibile maximizarea profiturilor, cât şi mentalitatea angajaţilor care caută să-şi suplimenteze veniturile, aflate, de cele mai multe ori, la limita subzistenţei;


- necunoaşterea prevederilor legale în vigoare, care se asociază cu neconştientizarea deplină a consecinţelor ce derivă din neîncheierea contractului individual de muncă;


- legislaţia deficitară în ceea ce priveşte încadrarea în muncă a unor categorii specifice (cel mai bun exemplu în acest sens sunt zilierii folosiţi cu precădere în activităţi agricole şi sezoniere);


- existenţa unor categorii de lucrători care prestează muncă sub limita impusă de lege de 2 ore pe zi şi 10 ore pe săptămână;


- birocraţia excesivă pentru înregistrarea actelor;


- numărul redus de angajatori ofertanţi de locuri de muncă, ceea ce determină acceptarea prestării muncii nedeclarate;


- lipsa armonizării legislative dintre flexibilitatea formelor de angajare şi

protecţia salariatului materializată în restricţii excesive ale angajatorului cu privire la modalităţile de derulare şi încetare a raporturilor juridice de muncă.

II.4. Categorii de persoane dispuse să lucreze fără forme legale


Categoriile de persoane depistate că lucrează fără forme legale de angajare sunt:


- persoane cu nivel de educaţie scăzut;


- persoane fără calificare profesională sau cu calificare redusă;


- şomerii, care nu doresc să-şi piardă beneficiile şi ajutoarele sociale;


- tinerii, care, de cele mai multe ori, nu au experienţa necesară şi care nu conştientizează importanţa contribuţiei la fondurile de asigurări sociale;


- persoanele lipsite de venituri sau cu venituri reduse;


- persoanele care doresc să-şi suplimenteze veniturile prin practicarea „muncii la gri”, care poate fi definită ca acea formă de prestare a activităţii în care salariatul încasează o parte a drepturilor salariale fără ca asupra acestora să se aplice politica fiscală a statului;


- pensionarii;


- cetăţenii străini;


- copiii, pentru care consecinţele prestării unei activităţi în afara cadrului legal pot avea repercusiuni grave asupra dezvoltării fizice şi psihice ulterioare.


II.5. Sectoarele ce înregistrează o prevalenţă a muncii nedeclarate

Domeniile ce înregistrează o prevalenţă a muncii nedeclarate sunt variate: construcţii, exploatarea şi industrializarea lemnului, agricultură, industria textilă, micul comerţ, micii transportatori, panificaţie, industria alimentară şi prestările de servicii, asociaţiile de proprietari.

Potrivit Eurobarometrului Fundaţiei Europene pentru Îmbunătăţirea Condiţiilor de Muncă şi de Viaţă unul din cinci locuri de muncă nedeclarate în UE se găseşte în sectorul serviciilor de uz casnic, care include servicii de curăţenie la domiciliu, precum şi de  asigurarea îngrijirii copiilor sau a bătrânilor. Al doilea sector cel mai frecvent citat este cel al construcţiilor, unde aproximativ unul din sase locuri de muncă nedeclarată se regăsesc în domenii variind de la lucrări de reabilitare sau de întreţinere a locuinţelor până la construcţia de case sau clădiri noi. Al treilea sector cel mai frecvent citat este personalul din servicii, cum ar fi coafura, unde întâlnim unu din 10 locuri de muncă nedeclarată. 


II.6.  Consecinţele muncii nedeclarate la nivel micro şi macro economic şi social

a. La  nivel macroeconomic

În primul rând, autorităţile naţionale realizează venituri considerabil mai mici din impozite şi contribuţii pentru asigurări sociale. Creşterea fenomenului "muncii nedeclarate" în sectorul construcţiilor implică în mod direct scăderea volumului veniturilor la bugetele publice. 

Fără a dispune de cifre concrete, nu există nicio îndoială că în fiecare an visteriile autorităţilor europene sunt tot mai reduse cu multe miliarde de euro ca rezultat al "muncii nedeclarate", în sectorul construcţiilor.

Sistemele de asigurări sociale, cele mai multe, cum ar fi în caz de boală, pensii şi accidente, în statele UE, sunt finanţate din impozite şi contribuţii sociale aplicate la locul de muncă. Pentru a compensa deficitul financiar cauzat de "munca la negru", se recurge din ce în ce mai mult la economii la cheltuielile  sistemelor de asigurări sociale. Rezultatul este că costul final al "muncii nedeclarate", se suportă de către categoriile nevoiaşe ale societăţii, cele care au o nevoie mai mare de beneficiile sistemelor de asigurări sociale. Acest lucru este o gravă subminare a protecţiei  sociale pentru chiar înşişi muncitorii din construcţii.

Fapt este că "munca nedeclarată" subminează consensul politic pe care mecanismul dialogului social între partenerii sociali (inclusiv statul) îl realizează asupra solidarităţii şi bunăstării generale. Aceste principii formează fundamentul  dezvoltării durabile în sectorul construcţiilor. Orice abatere individuală de la principiile de bază trebuie, prin urmare, respinsă. În caz contrar, se va crea o piaţă a forţei de muncă bazată pe competiţie acerbă fără a tine cont de bunăstarea lucrătorilor, de calitatea  produsului finit sau de durabilitatea sectorului. 


Munca nedeclarată produce considerabil mai puţine venituri pentru protecţia socială a lucrătorilor întrucât nu sunt colectate taxe sociale. Aceasta implică o creştere indirectă a taxelor sociale pentru cei care realizează munca nedeclarată, creşterea fiind necesară pentru a garanta o protecţie socială echilibrată şi la costuri accesibile pentru toţi muncitorii din construcţii.

În opinia Federaţiei Europene a Muncitorilor din Construcţii şi din Industria Lemnului, muncitorii care prestează muncă nedeclarată au, şi ei, dreptul la o  protecţie socială adecvată. Costurile unei astfel de protecţie trebuie să fie recuperate, în întregime, de către stat de la angajatorii care au neglijat să plătească taxe sociale.


b. La nivel microeconomic

Pentru firmele individuale de construcţii, problemele create de "munca nedeclarată" în acest sector sunt evident cotidiene dar diferite de la o zi la alta. În special întreprinderile corecte, care refuză cu desăvârşire să folosească "munca nedeclarată", se află într-o situaţie dezavantajată. Firmele care folosesc munca nedeclarată sunt în situaţia de a livra un produs la un preţ de piaţă mai mic care, pe termen lung, creează o situaţie de "alterare a concurenţei". În unele subsectoare ale sectorului construcţiilor, care diferă de la ţară la ţară, există în prezent deja o concurenţă neloială structurală, astfel încât nimeni nu poate supravieţui fără recurgerea la "munca nedeclarată". 

III.  Acţiuni inter-instituţionale menite să conducă la
depistarea, prevenirea şi combaterea muncii nedeclarate
la nivelul Uniunii Europene precum şi în State Membre


Întrucât "munca la negru" este strâns legată de tipul şi natura anumitor sectoare, este recomandabil ca măsurile să fie adoptate în strânsă consultare cu partenerii sociali sectoriali. Fiind într-un contact direct zi de zi de cu situaţia din teren aceştia sunt într-o poziţie privilegiată de a formula iniţiative adecvate. O importanţă aparte în abordarea "muncii nedeclarate" o are dialogului tripartit dintre stat, muncitori şi patronatele din sectorul construcţiilor. Fără o astfel de cooperare strânsă între partenerii sociali există foarte puţine şanse de succes, pur şi simplu pentru că nu există sau sunt prea puţine puncte de legătură cu situaţia reală din sectorul construcţiilor.


III.1. O campanie adecvată de sensibilizare şi conştientizare


De prea multe ori se ignoră faptul că "munca nedeclarată" este, în primul rând, un act de responsabilitate colectivă. Problema nu se limitează doar la acei oameni care fac "muncă nedeclarată" ci cuprinde, de asemenea, un grup mult mai mare din societatea noastră care, într-o oarecare măsură, tolerează "nedeclararea muncii ". Cu scopul de a atinge obiectivul ambiţios al ocupării depline a forţei de muncă în Uniunea Europeană, în primul rând, trebuie să se stimuleze un climat general de conştientizare a fenomenului. În acest scop, trebuie să se transmită un mesaj clar că "munca nedeclarată" este o încălcare gravă a legii, cu consecinţe socio-economice pe termen lung. Autorităţile trebuie să indice în mod clar că doresc să pună capăt "muncii nedeclarate" prin elaborarea unui pachet clar şi eficient de măsuri coerente de politică a sectorului. O astfel de campanie ar trebui să aibă două ţinte. Prima este societatea, în ansamblu, iar a doua, acele sectoare specifice în care prevalează un nivel semnificativ mai mare de "munca nedeclarată".

O campanie generală puternică de conştientizare este esenţială pentru ţările în care există un grad mai ridicat de acceptare sociala a "muncii  la negru". Acestea sunt ţările în care "munca la negru" este deosebit de răspândită iar conceptul este în general, bine-înrădăcinat în rândul populaţiei încât gravitatea fenomenului este insuficient cunoscută. 


 III.2. Tehnici şi metode adecvate de depistare


O caracteristică cheie a "muncii nedeclarate" este caracterul invizibil al acestei activităţi. În funcţie de gradul de gravitate al "muncii nedeclarate", constructorii şi beneficiarii nedeclaraţi fac eforturi mai mari pentru a "ascunde activităţile lor. 


Federaţia Europeană a Muncitorilor din Construcţii şi din Industria Lemnului propune un număr de măsuri foarte concrete pentru a face "munca la negru", mai vizibile:


(a) Notificare prealabilă a activităţilor de construcţii

Înainte de a începe un proiect de construcţie, fiecare contractor sau beneficiar (principal) are obligaţia să  furnizeze, în prealabil, inspectoratelor teritoriale toate informaţiile necesare pentru a identifica dimensiunea amplasamentului, şi, dacă este cazul, pentru a identifica subcontractorii. Aceste date ar trebui să fie introduse într-o bază electronică de date care să funcţioneze la diferite inspectorate sociale şi fiscale. În acest fel, şantierele de construcţii pot fi monitorizate mai eficient de către departamentele de inspecţie.

La notificarea unui şantier de construcţii următoarele date  vor fi raportate: identitatea beneficiarului, a arhitectului, a tuturor firmelor contractoare şi subcontractoare, datele estimate ale începutului şi sfârşitului lucrărilor şi natura acestora. Această notificare ar trebui să fie, de asemenea, însoţită de o listă a tuturor lucrătorilor angajaţi pe şantier.


Cu condiţia ca aceste date să fie păstrate şi procesate într-un mod structurat, pentru autorităţi această raportare ar fi un instrument eficient pentru efectuarea de controale specifice şi investigaţii. În această epocă a Internetului şi a prelucrării electronice a datelor  este posibil ca astfel de notificări să fie făcute electronic. Evident, în cazul în care notificările nu sunt realizate sau sunt incorect efectuate aceasta trebuie să fie considerată ca o încălcare gravă a normelor şi să facă obiectul unor sancţiuni.

(b) Marcarea efectivă a şantierelor de construcţii

În plus faţă de notificarea în avans a şantierelor de construcţii, este de dorit ca şantierul în sine să fie marcat clar în teren. Oricare ar fi mărimea lui trebuie să fie plasate semne clare şi uniforme pe fiecare latură. Împreună cu informaţii de bază despre şantier, semnele trebuie să indice în mod clar autoritatea responsabilă cu supravegherea, astfel încât să poată fi raportată orice munca nedeclarată. Dacă este necesar, ideea unui sistem-mecanism special de raportare a unor astfel de activităţi ar putea fi luată în considerare.


(c) Controlul efectiv al şantierelor de construcţii

Pentru combaterea eficientă a "muncii la negru" sunt necesare  controale eficiente pe şantierele de construcţii. În acest scop, autorităţile competente trebuie să aibă echipament performant şi personal suficient pentru a-şi îndeplini sarcinile de inspecţie. Inspecţiile nu ar trebui să aibă loc doar în timpul orelor normale de lucru. Acestea ar trebui să fie făcute şi în week-end, noaptea, seara sau dimineaţa, precum şi în timpul perioadelor de vacanţă. Frecvenţa controalelor ar trebui să fie proporţională cu numărul şantierelor de construcţii. O bună coordonare între oficiile forţei de muncă, departamentele fiscale, inspectoratele şi serviciile vamale este necesară. Sindicatele trebuie să aibă un rol activ în cadrul inspecţiilor şi trebuie să aibă posibilitatea de a acţiona proactiv.

În plus faţă de inspecţiile clasice, trebuie să fie utilizate noile metode de control pentru a detecta "munca nedeclarată". Firmele de construcţii care declară niveluri foarte scăzute de muncă trebuie să fie verificate cu stricteţe. Firmele care raportează volume mici de muncă pot fi verificate, de exemplu, prin declaraţiile de asigurare fiscală sau socială.

O abordare bine coordonată cere, în mod clar, o abordare interdisciplinară, crearea de servicii speciale de investigare, de depistare şi de combatere a "muncii la negru", ceea ce ar putea avea o contribuţie considerabilă la depistarea şi combaterea tehnicilor complexe de fraudare.


(d) Cartea de identitate socială pentru muncitorii din construcţii

Cartea de identitate socială este un instrument suplimentar de control pentru combaterea muncii nedeclarate pe şantierele de construcţii. Carte este un permis personal care este acordat periodic tuturor muncitorilor de pe şantierul unei clădiri. Numai lucrătorii din construcţie pentru care angajatorul a plătit taxele sociale şi celelalte contribuţii şi taxe vor primi o carte de identitate socială.

Angajatorii trebuie să ceară emiterea cărţii de identitate printr-un formular special, înainte ca  muncitorul să înceapă munca pe şantierul respectiv. Acest formular conţine informaţii clare despre condiţiile reale de muncă ale lucrătorului din construcţii, obligaţiile privind securitatea muncii precum şi cele privind contribuţiile sociale ale angajatorului. În acelaşi timp cu depunerea cererii, angajatorul are obligaţia de a plăti în avans taxele fiscale şi contribuţiile de asigurări sociale. Lucrătorul primeşte o copie a formularul de cerere. Imediat după înaintarea cererii şi după plata avansului, cartea de identitate socială este transmisă lucrătorului în construcţii. Cartea conţine datele de identificare sociale cu privire la lucrătorul în cauză şi la angajatorul său.

Pe baza actului de identitate socială, inspectoratul de muncă poate constata, în şantier, dacă angajatorul a plătit taxele sociale. Totodată, lucrătorul în construcţii poate reacţiona în cazul în care constată că nu s-au întreprins măsurile necesare pentru emiterea cardului său sau că informaţiile cuprinse în acesta nu descriu cu exactitate activitatea pe care acesta o desfăşoară în realitate.


III.3. Perfecţionarea organizării sectorului de construcţii


Prevenirea şi combaterea "muncii la negru" în sectorul construcţiilor se poate realiza, în principal, prin măsuri în însuşi sectorul respectiv. Pentru aceasta este absolut esenţial ca sectorul să dispună de instrumente specifice pentru prevenirea şi combaterea "muncii nedeclarată". În acest scop se pot face o serie de propuneri concrete:

(a) Combaterea practicii preţurilor anormal de scăzute

Preţurile ofertelor depuse în cadrul procedurilor de achiziţii pentru contractele de achiziţii publice, de multe ori, variază pe scară foarte largă. Acceptând o ofertă anormal de scăzută, care nu acoperă costurile lucrărilor efectuate corect, beneficiarul închide ochii la anumite practici, cum ar fi nerespectarea regulilor privind siguranţa muncii, securitatea socială sau normele fiscale.


Statul trebuie să caute să contracareze preţurile nefiresc de scăzute într-o manieră structurală. Soluţiile posibile cuprind în mod automat excluderea oricăror oferte la mai mult de 20% sub media ofertelor prezentate.

În plus, acele autorităţi care perfectează contracte de achiziţii publice trebuie să îşi asume responsabilitatea, în calitate de parte la obligaţiile de supraveghere şi de control, pentru prevenirea "muncii nedeclarate" pe şantierele de construcţii.

(b) Stabilirea de condiţii mai severe


În sectorul construcţiilor, lipsa cerinţelor cantitative şi calitative care trebuie respectate de cei care doresc să devină antreprenori de construcţii, fără îndoială, facilitează fenomenul muncii nedeclarate. Având în vedere caracterul intensiv al forţei de muncă din sectorul construcţiilor, aplicarea unor cerinţe mai stricte de intrare în acest sector ar fi un factor eficient de responsabilizare a celor implicaţi. 


Cerinţele care trebuie îndeplinite de către contractori trebuie stabilite în prealabil şi în mod obiectiv, ţinând cont de particularităţile  activităţilor contractorului în sectorul construcţiilor. 

(c) Răspunderea solidară a contractorilor principali


Răspunderea solidară prevăzută de lege pentru obligaţiile de asigurări sociale şi de taxe fiscale ale acelor părţi care recurg la subcontractori pentru efectuarea de lucrări de construcţii este o măsură necesară pentru a restricţiona "munca nedeclarată" în sectorul construcţiilor. S-a constatat că în ţările în care există deja o astfel de legislaţie s-au obţinut rezultate bune în lupta împotriva acestei probleme. Se impune chiar elaborarea unui cadru juridic european în care să fie reglementată răspunderea solidară. Cu alte cuvinte, contractantul principal poate fi considerat că are răspunderea solidară pentru datoriile de asigurări sociale şi cele fiscale inclusiv  ale subcontractanţilor  angajaţi  de el. Premisa de bază aici este că contractantul principal are responsabilitatea principală pentru întreaga organizare de şantier. Prin urmare, el este, totodată, solidar pentru încălcări ale normelor privind asigurările sociale şi obligaţiile fiscale de către toţi lucrătorii de pe şantier, inclusiv lucrătorii subcontractorilor.

În scopul implementării eficiente a acestei răspunderi solidare, ar fi util ca aceasta să fie pusă în aplicare prin declaraţia prealabilă, obligatorie, privind deschiderea şantierului de construcţii (a se vedea mai sus). În această declaraţie, contractantul principal trebuie să descrie cu acurateţe lucrările de construcţii şi să identifice toţi subcontractanţii. Pe baza acestor informaţii, contractantul principal poate plăti o anumită garanţie într-un cont bancar creat special în acest. Această sumă ar trebui să reprezinte un procent (de exemplu 50%) din toate taxele şi asigurările sociale, taxe pe care contractorul principal şi subcontractanţii trebuie să le plătească pentru personalul angajat de ei. 


În cazul în care contractantul principal nu doreşte să facă o garanţie într-un cont bancar special el va fi considerat răspunzător în solidar pentru toate datoriile de asigurări sociale şi obligaţii fiscale, inclusiv ale subcontractorilor. În cazul în care contractantul principal alege să plătească o garanţie comună răspunderea sa este limitată la această garanţie. Numai după ce lucrările au fost finalizate iar contractantul principal şi subcontractorii pot prezenta dovada că toate taxele fiscale şi contribuţiile sociale au fost plătite, garanţia va fi eliberată în favoarea contractantului principal.

În aceste condiţii contractantul principal ar fi mai selectiv în alegerea subcontractanţilor săi şi ar dobândi un control mai eficient asupra personalului angajat pe şantierul de construcţii.


d. Sancţiuni adecvate

Controalele eficiente indică în mod clar faptul că trebuie să fie prevăzute în lege sancţiuni severe şi adecvate pentru acele persoane şi întreprinderi care obţin avantaje (financiare) de pe urma "muncii nedeclarate". Este important, în acest sens, ca autorităţile competente să fie în măsură de a acţiona rapid şi eficient. În acest scop, ele trebuie să aibă o serie de prerogative care să le permită să prevină, să depisteze, să lupte şi să sancţioneze "munca nedeclarată". În scopul de a fi eficiente, autorităţile competente trebuie să fie în măsură să aplice sancţiuni administrative care să prevină perpetuarea stării de ilegalitate.


(d.1.) Penalităţi 

Pe lângă sancţiunile pecuniare se poate iniţia elaborarea unei "liste negre" şi interdicţia privind efectuarea de lucrări de construcţii.

(d.2.) Aplicarea transfrontalieră a sancţiunilor şi a pedepselor

Se constată că amenzile şi sancţiunile aplicate în legătură cu o activitate nedeclarată sunt eludate prin  faptul că persoana sau compania vinovată are domiciliul/sediul social în străinătate. Prin această stratagemă,
organizatorii de muncă nedeclarată fac eforturi pentru a realiza o anumită formă de imunitate. În prezent nu există un sistem eficient sau un cadru legal pentru sancţionarea şi punerea în aplicare a sancţiunilor într-un alt stat membru al UE sau în afara UE.

În contextul extinderii UE şi al amplificării muncii nedeclarate transfrontaliere, acest vid legislativ trebuie completat cât mai repede posibil, în paralel cu sporirea cooperării şi coordonării transfrontaliere între departamentele administrative, politice şi juridice din statele membre. 


(d.3.) Publicitatea negativă


"Lista neagră" este un rezumat al tuturor companiilor şi a celor care, în ultimii cinci ani, au primit o hotărâre definitivă de sancţionare a "muncii nedeclarate". Aceasta este considerată un factor de descurajare, extrem de eficient, pentru sancţionarea şi prevenirea "muncii nedeclarate". Pentru un antreprenor în construcţii este o sancţiune agravantă dacă  se face public faptul că, în trecut, a avut un proces împotriva sa pentru realizarea de "munca la negru". În plus, clienţii şi furnizorii principali vor fi mai puţin dispuşi să utilizeze serviciile unui contractor în cazul în care acesta a fost vinovat în trecut de practicarea "muncii la negru". Se subînţelege că elaborarea de liste negre trebuie să fie supuse tuturor măsurilor de precauţie pentru asigurarea corectitudinii şi respectarea vieţii private. Din acest motiv, aceste baze de date trebuie să fie operate de către un organism de stat obiectiv.


(d.4.) Interdicţia privind efectuarea de lucrări de construcţii

Având în vedere gravitatea fenomenului, implicaţiile lui şi consecinţele nefaste, economice şi sociale, Federaţia Europeană a Muncitorilor din Construcţii şi din Industria Lemnului promovează cu insistenţă ideea interzicerii de la activitatea în domeniul construcţiilor a firmelor care au fost sancţionate pentru "muncă nedeclarată".

IV. Analiza, în detaliu, pe ţări, a măsurilor
de contracarare a fenomenului de muncă nedeclarată

AUSTRIA


Guvernul austriac, începând cu anul 2004, a introdus o serie de măsuri legislative pentru a aborda incidenta tot mai mare a practicilor de "fraudă socială", în special în sectorul construcţiilor. Cu toate acestea, deoarece aceste măsuri s-au dovedit, în mare parte, ineficiente în a descuraja aceste practici frauduloase, o nouă lege de înregistrare a forţei de muncă şi o nouă legislaţie privind răspunderea societăţilor de construcţii care apelează la companii  subcontractante au fost adoptate în 2007 şi , respectiv, în 2008, care  au intrat în vigoare în 2009. Experţii consideră că aceste ultime iniţiative par a fi mai promiţătoare în ceea ce priveşte combaterea fraudei sociale organizate.


( descurajarea practicii înfiinţării de "pseudo-companii", entităţi înfiinţate numai pentru folosirea de muncă nedeclarată, care ulterior erau declarate falimentare;

( înfiinţarea, în 2002 a unei structuri speciale de aplicarea legilor de combatere a muncii ilicite, în cadrul Ministerului Federal al Finanţelor (Kontrolle der illegalen Ausländerbeschäftigung, KIAB);

( adoptarea în Parlament, la sfârşitul anului 2004 a legii de combatere a fraudei sociale (Sozialbetrugsgesetz), intrată în vigoare la 1 martie 2005;


( adoptarea, în iunie 2007, a legii privind securitatea generală socială (Allgemeines Sozialversicherungsgesetz), intrată în vigoare la 1 ianuarie 2008.

( adoptarea, în iunie 2008, a legii privind responsabilitatea beneficiarilor (AuftraggeberInnen-Haftungsgesetz)- reglementează raporturile dintre contractorul principal şi subcontractor privind obligaţiile de plata a taxelor, impozitelor şi contribuţiilor sociale.
BELGIA


( Legea din 6 aprilie 1960 privind executarea lucrărilor de construcţii;


( Decretul Regal din 8 august 1980 privind întocmirea documentelor de asigurări sociale; 


( Protocolul de cooperare din 30 iulie 1993 pentru întărirea cooperării dintre diferitele servicii de inspecţie şi control implicate în lupta împotriva muncii ilegale şi a fraudei sociale;


( punerea în aplicare a "sistemului Articolul 30bis” – introducerea registrului contractorilor şi a sistemului responsabilităţii comune a contractorului şi subcontractorilor pentru plata taxelor, impozitelor şi a contribuţiilor sociale;

( instituirea, în ianuarie 2003, a sistemului DIMONA prin care angajatorul este obligat se înregistreze imediat, electronic, la Oficiul Naţional pentru Securitate Socială, orice nou angajat; 



( Nota intitulată „Respect pentru Solidaritatea Socială” a Consiliului Ministerial de la Gembloux, din ianuarie 2004, cuprinzând măsuri pentru controlul şi sancţionarea muncii nedeclarate şi a fraudei sociale.

CIPRU


În martie 2012, Consiliul de Miniştri, la propunerea Trezoreriei, a lansat iniţiativa nr.340/2012 privind ”Includerea şi modificarea condiţiilor şi standardelor contractelor pentru lucrări şi servicii publice” care cuprinde măsuri specifice de combatere a muncii nedeclarate. 
DANEMARCA

Noi reguli împotriva muncii nedeclarate au intrat în vigoare la 1 iulie 2012. De la 1 iulie, toate serviciile în valoare mai mare de € 1,345 (DKK 10.000) trebuie să fie plătite electronic. În plus, Ministerul Taxărilor  este abilitat de a inspecta proprietatea privată, dacă pe aceasta se desfăşoară o activitate în aer liber, de natură profesională şi se va cere tuturor furnizorilor de servicii sa prezinte actele de  identitate. Începând din 2013, de asemenea, este obligatoriu expunerea de semne şi logo-uri vizibile la locaţia şantierului de construcţii şi pe utilajele companiei. 

ESTONIA


În 2012, Consiliul pentru afaceri fiscale şi vamale a întreprins activităţi ample de combatere a fraudei fiscale şi a salarizării nedeclarate, inclusiv prin angajarea suplimentară a 90 de funcţionarilor fiscali. Activităţile acestora includ scrisori de notificare, precum şi vizite la sediile companiilor. În 2012, oficialii fiscali s-au concentrat pe  sectorul construcţiilor şi cel hotelier şi de catering.
FINLANDA

Legea privind "obligaţiile contractantului şi obligaţiile la terminarea lucrărilor”, amendată în repetate rânduri pentru sporirea responsabilităţilor în sectorul construcţiilor, a intrat în vigoare la 1 septembrie 2012 (legea nr.18/2012): părţile contractante sunt obligate să solicite şi să obţină documente care certifică anumite înregistrări şi plata impozitelor, precum şi o referire la un acord de negociere colectivă aplicabil domeniului respectiv. 
GERMANIA


În 2004, Ministerul Federal al Finanţelor şi partenerii sociali din sectorul construcţiilor şi-au unit forţele în lupta împotriva muncii nedeclarate pe şantierele de construcţii. Acest prim acord a fost urmat de acorduri similare din alte sectoare. Cele mai recente două acorduri între partenerii sociali din domeniul zugrăvit-vopsitorie (2010) vizează reducerea incidenţei muncii nedeclarate prin schimbul de informaţii, vizite regulate pe şantiere pentru depistarea cazurilor de muncă nedeclarată şi monitorizarea respectării sistemului de salarii minimale.

ITALIA


Pentru a combate munca nedeclarată şi pentru a îmbunătăţi siguranţa la locul de muncă în industria construcţiilor, articolul 36bis din Legea nr. 248/2006 a introdus "măsuri urgente de combatere a muncii nedeclarate şi pentru sporirea siguranţei la locul de muncă". Se pot aplica sancţiuni angajatorilor depistaţi că folosesc munca la negru.
LUXEMBURG


În anul 2000 a fost înfiinţată Unitatea Interadministrativă pentru combaterea muncii ilegale. Acesta este în măsură, dacă este necesar, să mobilizeze peste 200 de oficiali din şase - opt ministere, administraţii sau instituţii publice,. Aceştia au efectuat un număr de inspecţii inopinate la şantiere de construcţii în întreaga ţară. 

MAREA BRITANIE


( Schema de reglementare în Industria Construcţiilor a fost lansată în 2005 pentru stimularea respectării legislaţiei fiscale în acest sector. Feedback-ul din acest sector sugerează că măsura a fost eficientă în asigurarea conformităţii. Cu toate acestea, măsura nu abordează alte aspecte ale muncii nedeclarate în sectorul construcţiilor, cum ar fi declaraţiile false cu privire la statutul de lucrător independent.

( sistemul stimulativ pe termen scurt în plata TVA – anularea penalizărilor pentru întârzierile la plata TVA în anumite condiţii.
OLANDA

( Condiţiile şi termenii statutari pentru angajaţii în construcţii – cartea 7 din Codul Civil ( acordurile colective, formule de derogare de la reglementările generale ( negocierile dintre partenerii sociali şi agenţiile temporare din domeniul construcţiilor asupra condiţiilor de muncă;


( impunerea de noi reglementări în construcţii, în principal, privind licenţierea;


( reglementări privind responsabilitatea (fiscală, socială, condiţii de muncă);


( măsuri de întărire a aplicării normelor şi reglementărilor: rolul inspectoratelor de muncă, a autorităţilor fiscale;

( măsuri pentru pregătirea sectorului în condiţiile liberalizării depline a pieţei forţei de muncă în cadrul UE;


( propuneri de eliminare a birocraţiei şi de simplificarea procedurilor;


( propunere de reducere a TVA-ului şi/sau de stimulente pentru angajaţii din sistem şi/sau de reducere a costurilor nonsalariale şi/sau a contribuţiilor de asigurări sociale şi a obligaţiilor fiscale;


( iniţiativa comună a partenerilor sociali pentru înfiinţarea "Biroului de Conformitate al Industriei Construcţiilor”;

 
( acţiuni promoţionale: diseminarea informaţiilor privind bunele practici.

POLONIA


( controlul de legalitate a angajării forţei de muncă în construcţii;


( politici de limitare a fenomenului de muncă nedeclarată şi de prezentare a bunelor practici;
PORTUGALIA

( În 2005, Ministerul de Justiţie a anunţat programul Simplex, care are ca scop facilitarea simplificării administrative şi legislative: simplificarea proceselor şi procedurilor necesare pentru a înfiinţa o nouă companie.

ROMÂNIA

( "Acordul Social Sectorial pentru Construcţii 2007-2009" 

( iniţierea Schemei de Casă Socială a Constructorilor (CSC) – instrument pentru stimularea trecerii de la munca nedeclarată la munca declarată. CSC a fost înfiinţată în 1998 ca o organizaţie privată la care participă sindicatele reprezentative şi organizaţie patronale din
sectorul construcţiilor şi al materialelor de construcţii.

SUEDIA


( iniţierea, în 2007, a proiectului ID06 – un sistem voluntar de înregistrare
UNGARIA


( semnarea, în noiembrie 2005, a acordurilor colective sectoriale, reînnoit în 2007 şi 2008;


( introducerea sistemului de salarizare tarifară în construcţii;

V. Concluzii


Până în prezent, discuţiile cu privire la metodele de combatere a muncii nedeclarate atât în spaţiul UE27, cât şi în fiecare stat în parte, au fost puternic obstrucţionate de o lipsă de înţelegere a naturii muncii nedeclarate. Studiile au relevat că munca nedeclarată nu prezintă pretutindeni aceleaşi caracteristici – de exemplu, diferenţele apar în ceea ce priveşte tipul de muncă nedeclarată, răspândirea sa sectorială şi motivele de angajare în asemenea activităţi. Prin urmare, o măsură de politică ce se dovedeşte importantă într-o anumită ţară sau regiune pentru combaterea muncii nedeclarate poate fi mai puţin eficientă într-o alta. Aşadar, nu este adecvată o abordare universală a luptei împotriva muncii nedeclarate; dimpotrivă, abordările şi măsurile de politică trebuie adaptate circumstanţelor specifice care sunt predominante în anumite ţări sau regiuni.


Pentru a înţelege varietatea de practici utilizate în fiecare ţară, în prezenta lucrare s-a folosit o anumită tipologie de posibile politici, abordări, măsuri şi instrumente. Acestea fac distincţie între două abordări generale de politică: o abordare de descurajare, care urmăreşte depistarea şi pedepsirea nerespectării normelor şi o abordare axată pe stimularea comportamentului pozitivist faţă de normă.


Constatarea principală este că în ţările studiate abordarea de descurajare a fost, în mod tradiţional, adoptată într-un efort de a spori  probabilitatea reală sau percepută de depistare şi sancţionare. Totuşi, în ultimii ani, în special după publicarea, în 2003 a Liniilor directoare nr.9 ale politicii privind ocuparea forţei de muncă, s-a constatat o creştere notabilă a utilizării unei abordări mai permisive, cu măsuri care să faciliteze formalizarea şi conformitatea cu normele, comparativ cu pedepsirea ocupării informale.
Acestea includ: măsuri preventive pentru a opri nerespectarea normelor încă de la începutul activităţii, stimulente care să încurajeze lucrătorii nedeclaraţi să-şi reglementeze situaţia prin declararea activităţii, şi măsuri de încurajare a sporirii fidelităţii faţă de moralitatea fiscală. În pofida acestor măsuri, adoptarea de iniţiative pentru a genera angajamentul faţă de "moralitate fiscală" evoluează, până în prezent, într-un ritm relativ lent.


În acest context, la nivel european şi naţional autorităţile trebuie să elaboreze un cadru legislativ care să ofere partenerilor sociali din diferitele sectoare de activitate măsuri concrete de politică pentru a preveni, depista şi sancţiona "munca la negru", fenomen  care subminează modelul socio-economic al întregii societăţi. Partenerii sociali sectoriali la nivel european şi naţional, fiind cei mai buni cunoscători ai fenomenului, sunt entităţile cele mai potrivite care să propună măsuri concrete pentru prevenirea, depistarea şi sancţionarea "muncii nedeclarate" în acest sector.

� Sustainable construction final report, European Commission - DG enterprise


� (Communication from the European Commission: "The Competitiveness of the Construction Industry" COM(97)539 dated November 1997, chapter 2)


� NOTA DE FUNDAMENTARE la Hotărârea Guvernului nr.  1024 /2010 pentru aprobarea Strategiei Naţionale privind reducerea incidenţei muncii nedeclarate pentru perioada 2010 – 2012 şi a Planului naţional de acţiune pentru implementarea Strategiei Naţionale privind reducerea incidenţei muncii nedeclarate pentru perioada 2010 – 2012

